ระเบียบคณะกรรมการตุลาการศาลยุติธรรม
ว่าด้วยหลักเกณฑ์การแต่งตั้ง
การเลื่อนตำแหน่ง การโยกย้ายแต่งตั้ง และการเลื่อนเงินเดือน
และเงินประจำตำแหน่งข้าราชการตุลาการ
(ฉบับที่ ๘)
พ.ศ. ๒๕๖๑
 

อาศัยอำนาจตามความในมาตรา ๒๐ และมาตรา ๕๑
แห่งพระราชบัญญัติระเบียบข้าราชการฝ่ายตุลาการศาลยุติธรรม พ.ศ. ๒๕๔๓ คณะกรรมการตุลาการศาลยุติธรรมออกระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการตุลาการศาลยุติธรรม
ว่าด้วยหลักเกณฑ์การแต่งตั้ง การเลื่อนตำแหน่ง การโยกย้ายแต่งตั้ง
และการเลื่อนเงินเดือนและเงินประจำตำแหน่งข้าราชการตุลาการ (ฉบับที่ ๘) พ.ศ. ๒๕๖๑

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ ๓๔/๑ ข้อ ๓๔/๒ และข้อ ๓๔/๔
แห่งระเบียบคณะกรรมการตุลาการศาลยุติธรรม ว่าด้วยหลักเกณฑ์การแต่งตั้ง
การเลื่อนตำแหน่ง
การโยกย้ายแต่งตั้งและการเลื่อนเงินเดือนและเงินประจำตำแหน่งข้าราชการตุลาการ พ.ศ.
๒๕๕๔ ซึ่งแก้ไขเพิ่มเติมโดยระเบียบคณะกรรมการตุลาการศาลยุติธรรม
ว่าด้วยหลักเกณฑ์การแต่งตั้ง การเลื่อนตำแหน่งการโยกย้ายแต่งตั้ง
และการเลื่อนเงินเดือนและเงินประจำตำแหน่งข้าราชการตุลาการ (ฉบับที่ ๕) พ.ศ. ๒๕๕๘
และให้ใช้ความต่อไปนี้แทน
ข้อ ๓๔/๑ ในการดำเนินการตามข้อ ๓๒ ข้อ ๓๓ และข้อ ๓๔
ให้ข้าราชการตุลาการได้รับการพิจารณาปรับอัตราเงินเดือน
เลื่อนชั้นเงินเดือนและเงินประจำตำแหน่งหรือเลื่อนขั้นเงินเดือนและเงินประจำตำแหน่ง
แล้วแต่กรณี ตามหลักเกณฑ์ ดังต่อไปนี้
(๑)
ได้ปฏิบัติงานตามหน้าที่ด้วยความสามารถและความอุตสาหะจนเกิดผลดี
หรือความก้าวหน้าแก่ราชการ
ซึ่งผู้บังคับบัญชาได้พิจารณาแล้วเห็นว่าอยู่ในหลักเกณฑ์สมควรได้เลื่อนชั้นเงินเดือนปรับเงินเดือนหรือเลื่อนขั้นเงินเดือนและเงินประจำตำแหน่ง
หรือมีผลการศึกษา ฝึกอบรม ดูงาน หรือปฏิบัติการวิจัย
ตามหลักเกณฑ์ที่สำนักงานศาลยุติธรรมกำหนด ในกรณีอยู่ระหว่างศึกษา ฝึกอบรม ดูงานหรือปฏิบัติการวิจัยในประเทศหรือต่างประเทศ
(๒) ไม่ถูกพักราชการเกินสี่เดือน
(๓) มีวันลาไม่เกินสี่สิบห้าวัน เว้นแต่
(ก) ลาอุปสมบท หรือลาไปประกอบพิธีฮัจญ์ ณ
เมืองเมกกะ ประเทศซาอุดีอาระเบีย โดยได้รับเงินเดือนระหว่างลาตามกฎหมายว่าด้วยการจ่ายเงินเดือน
(ข) ลาคลอดบุตรไม่เกินเก้าสิบวัน
(ค)
ลาป่วยซึ่งจำเป็นต้องรักษาตัวเป็นเวลานานไม่ว่าคราวเดียวหรือหลายคราวรวมกันไม่เกินหนึ่งร้อยยี่สิบวัน
(ง) ลาป่วยเพราะประสบอันตรายในขณะปฏิบัติราชการตามหน้าที่
หรือในขณะเดินทางไปหรือกลับจากปฏิบัติราชการตามหน้าที่
(จ) ลาพักผ่อน
(ฉ)
ลาเข้ารับการตรวจเลือกหรือเข้ารับการเตรียมพล
(ช) ลาไปปฏิบัติงานในองค์การระหว่างประเทศ
(ซ) ลาไปศึกษา ฝึกอบรม ดูงาน
หรือปฏิบัติการวิจัยในประเทศหรือต่างประเทศ หรือ
(ฌ) ลาไปช่วยเหลือภริยาที่คลอดบุตร
เฉพาะวันลาที่มีสิทธิได้รับเงินเดือนระหว่างลาตามกฎหมาย
(๔)
มาทำงานสายกว่าเวลาที่ทางราชการกำหนดเป็นประจำ ทั้งนี้ โดยผู้บังคับบัญชาได้ตักเตือนแล้ว
แต่ยังไม่ปรับปรุงตนให้ดีขึ้น
ข้อ ๓๔/๒ ในกรณีลาศึกษา ฝึกอบรม ดูงาน
หรือปฏิบัติการวิจัยในประเทศหรือต่างประเทศให้ อ.ก.ต. ประจำชั้นศาลนำผลการศึกษา
ฝึกอบรม ดูงาน หรือปฏิบัติการวิจัยมาประกอบการพิจารณาด้วย
ข้อ ๓๔/๔ ให้ข้าราชการตุลาการที่ไม่ได้รับการพิจารณาปรับอัตราเงินเดือน
เลื่อนชั้นเงินเดือนและเงินประจำตำแหน่ง หรือเลื่อนขั้นเงินเดือนและเงินประจำตำแหน่ง
แล้วแต่กรณี ตามข้อ ๓๔/๑ (๒) และ (๓)
และข้อ ๓๔/๓
มีสิทธิได้รับการพิจารณาเมื่อเหตุแห่งการที่ไม่ต้องด้วยหลักเกณฑ์ตามข้อดังกล่าวได้ล่วงพ้นไปแล้ว
ทั้งนี้
โดยไม่มีผลกระทบต่อลำดับอาวุโส

ข้อ ๔ ข้าราชการตุลาการที่ลาศึกษา ฝึกอบรม ดูงาน
หรือปฏิบัติการวิจัยในประเทศหรือต่างประเทศ
ในระหว่างที่ระเบียบคณะกรรมการตุลาการศาลยุติธรรมว่าด้วยหลักเกณฑ์การแต่งตั้งการเลื่อนตำแหน่ง
การโยกย้ายแต่งตั้ง และการเลื่อนเงินเดือนและเงินประจำตำแหน่งข้าราชการตุลาการ (ฉบับที่
๕) พ.ศ. ๒๕๕๘ มีผลใช้บังคับ ให้ได้รับการพิจารณาปรับอัตราเงินเดือน
เลื่อนชั้นเงินเดือนและเงินประจำตำแหน่ง
หรือเลื่อนขั้นเงินเดือนและเงินประจำตำแหน่ง ตามหลักเกณฑ์ที่กำหนดในระเบียบนี้


ประกาศ ณ วันที่ ๖ มีนาคม พ.ศ. ๒๕๖๑
ชีพ จุลมนต์
ประธานศาลฎีกา
ประธานกรรมการตุลาการศาลยุติธรรม
พรวิภา/จัดทำ
๙
มีนาคม ๒๕๖๑

นุสรา/ตรวจ
๑๖
ตุลาคม ๒๕๖๑

[๑] ราชกิจจานุเบกษา
เล่ม ๑๓๕/ตอนที่ ๑๔ ก/หน้า ๒๐/๙ มีนาคม ๒๕๖๑